**Collateral – väärä aika väärä paikka** (engl. *Collateral*) on 2004 ensi-iltansa saanut yhdysvaltalainen draama-, jännitys- ja rikoselokuva. Elokuvan ohjasi sekä tuotti Michael Mann ja käsikirjoitti Stuart Beattie. Pääosissa näyttelevät Tom Cruise ja Jamie Foxx, muissa keskeisissä rooleissa muun muassa Jada Pinkett Smith ja Mark Ruffalo. Elokuva sijoittuu öiseen Los Angelesiin, jossa Foxxin esittämä taksikuski joutuu Cruisen esittämän palkkamurhaajan panttivangiksi. Elokuva sai kaksi Oscar-ehdokkuutta ja voitti BAFTAn parhaasta kuvauksesta.

Juoni
-----

Elokuvan tapahtumat sijoittuvat öiseen Los Angelesiin.
Osa elokuvasta kuvattiin Los Angelesin metrossa. Kuvassa 7th Street/Metro Center, joka oli yksi elokuvan kuvauskohteista.
**Varoitus:  Seuraava kirjoitus paljastaa yksityiskohtia juonesta.**
Los Angelesissa omasta limusiiniyrityksestä haaveleiva taksikuski Max aloittaa illan vuoron tavalliseen tapaan. Max kuljettaa muiden asiakkaiden ohella oikeudenkäyntiin valmistautuvan syyttäjän Annien toimistolleen, ja onnistuu myös saamaan tämän puhelinnumeron. Tämän jälkeen kyytiin astuu liikemieheksi esittäytyvä Vincent, jonka Max lupaa kyyditä illan aikana viiteen eri kohteeseen. Vincent on kuitenkin todellisuudessa palkkamurhaaja, jonka tehtävänä on tappaa viisi huumeoikeudenkäyntiin liittyvää henkilöä. Ensimmäinen keikka ei kuitenkaan mene suunnitelmien mukaan, ja Maxille paljastuu Vincentin todellinen ammatti. Vincent ottaa Maxin tämän jälkeen panttivangiksi, ja pakottaa tämän ajeluttamaan itseään pitkin öistä Los Angelesia kohteelta seuraavalle.

LAPD-etsivä Fanning ryhtyy selvittämään yön aikana tapahtuvia murhia, ja yhdistää ne seuraavana päivänä pidettävään huumeoikeudenkäyntiin. Viranomaiset onnistuvat täten päättelemään Vincentin seuraavan kohteen, joka sijaitsee täysinäisessä yökerhossa. Fanning yrittää pelastaa Maxin, mutta kuolee yökerhossa syntyneessä ampumavälikohtauksessa. Rohkaistunut Max onnistuu kuitenkin lopulta pakenemaan Vincentiltä ennen viimeistä kohdetta suistamalla taksin kyljelleen. Max saa kuitenkin selville viimeisen kohteen olevan aiemmin kyydissä ollut syyttäjä Annie, ja palaa pelastamaan tämän Vincentiltä. Vincent jahtaa heitä metroon, mutta haavoittuu kuolettavasti Maxin kanssa käydyssä tulitaistelussa tämän päästessä Annien kanssa karkuun.

**Juonipaljastukset päättyvät tähän.**

Rooleissa
---------

|  |  |  |
| --- | --- | --- |
|  Tom Cruise  | … |  Vincent
  |
|  Jamie Foxx  | … |  Max
  |
|  Jada Pinkett Smith  | … |  Annie
  |
|  Mark Ruffalo  | … |  Fanning
  |
|  Peter Berg  | … |  Richard Weidner
  |
|  Bruce McGill  | … |  Pedrosa
  |
|  Irma P. Hall  | … |  Ida
  |
|  Barry Shabaka Henley  | … |  Daniel
  |
|  Richard T. Jones  | … |  1. liikennepoliisi
  |
|  Klea Scott  | … |  FBI-agentti
  |
|  Bodhi Elfman  | … |  mies
  |
|  Debi Mazar  | … |  nainen
  |
|  Javier Bardem  | … |  Felix
  |
|  Emilio Rivera  | … |  Paco
  |
|  Jamie McBribe  | … |  2. liikennepoliisi
  |

Jason Statham nähdään elokuvassa lyhyessä cameoroolissa.

Tuotanto
--------

Elokuvan käsikirjoittaja Stuart Beattie kertoo saaneensa idean taksin kyydissä istuvasta sarjamurhaajasta ollessaan 17-vuotiaana taksin kyydissä matkalla lentokentältä kotiin. Beattie teki tarinasta kaksisivuisen luonnostelman, jonka hän pani syrjään ja muotoili sitä uudelleen muutaman vuoden välein. Myöhemmin Beattie törmäsi sattumalta ystäväänsä tuottaja Julie Richardsoniin. Beattie kertoi käsikirjoituksestaan Richardsonille, joka välitti sen eteenpäin esimiehelleen Frank Darabontille. Darabont tarjosi käsikirjoitusta HBO-yhtiölle, joka ei kuitenkaan kiinnostunut siitä. Beattie tarjosi käsikirjoitusta myös DreamWorks-yhtiölle, joka kiinnostui siitä nopeasti ja osti sen.

Elokuvaprojekti oli vireillä seuraavat kolme vuotta. Ohjaajaksi valittiin aluksi Mimi Leder, sen jälkeen Janusz Kamiński. Russell Crowen kiinnostuttua Vincentin roolista projekti alkoi herättää enemmän kiinnostusta. Crowe toi projektiin mukanaan ohjaaja Michael Mannin. Elokuvaprojektin viivästyttyä Crowe kuitenkin lähti projektista. Mann ehdotti tämän jälkeen Vincentin roolia Tom Cruiselle ja taksikuskin roolia Adam Sandlerille. Neuvottelut Sandlerin kanssa eivät kuitenkaan tuottaneet tulosta, joten taksikuskin rooliin otettiin Jamie Foxx. Beattie ja Darabont työskentelivät New Yorkiin sijoittuneen käsikirjoituksen parissa. Mann halusi kuitenkin kuvata elokuvan öisessä Los Angelesissa, johon elokuvan tapahtumat siirrettiin.

Cruise kertoo valmistautuneensa rooliaan varten muun muassa harjoittelemalla kuukausia elokuvan taistelukohtauksia varten. Cruise myös varjosti kuvausryhmän eri jäseniä ennen kuvausten alkamista päästäkseen sisälle rooliinsa. Foxx valmistautui rooliinsa muun muassa tutustumalla taksikuskeihin. Ohjaaja Mann oli myös toiminut nuoruudessaan taksikuskina. Suurin osa elokuvasta kuvattiin taksin sisällä. Ohjaaja Mann kertoo haastattelussa, että kuvauksia varten rakennettiin useita erilaisia takseja, joista osasta puuttui etuosa tai sivu. Elokuva kuvattiin kokonaisuudessaan yöllä, ja kuvauksissa hyödynnettiin digitaalikuvausta. Mannin mukaan digitaalikuvauksesta oli hyötyä myös näyttelemisen jatkuvuuden kannalta, sillä näyttelemistä ei tarvinnut keskeyttää filmin vaihtamisen ajaksi.

Ääniraita
---------

Hip-O Records julkaisi *Collateralin* ääniraidan (engl. *soundtrack*) 3. elokuuta 2004.

1. Briefcase – 02.07 (säv. Tom Rothrock)
2. The Seed (2.0) – 04.13 (säv. The Roots, Cody Chesnutt)
3. Hands of Time – 04.19 (säv. Groove Armada)
4. Guero Canelo – 03.00 (säv. Calexico)
5. Rollin' Crumblin' – 02.21 (säv. Tom Rothrock)
6. Max Steals Briefcase – 01.48 (säv. James Newton Howard)
7. Destino De Abril – 05.15 (säv. Green Car Motel)
8. Shadow on the Sun – 05.43 (säv. Audioslave)
9. Island Limos – 01.33 (säv. James Newton Howard)
10. Spanish Key – 02.25 (säv. Miles Davis)
11. Air G-kielelle – 05.46 (säv. Johann Sebastian Bach)
12. Ready Steady Go (Korean Style) – 04.48 (säv. Paul Oakenfold)
13. Car Crash – 02.19 (säv. Antonio Pinto)
14. Vincent Hops Train – 02.02 (säv. James Newton Howard)
15. Finale – 02.18 (säv. James Newton Howard)
16. Requiem – 01.56 (säv. Antonio Pinto)

Julkaisu ja vastaanotto
-----------------------

Ohjaaja Michael Mann vuonna 2009. Mann toimi nuoruudessaan taksikuskina.
*Collateralin* ensi-ilta oli Yhdysvalloissa 6. elokuuta 2004 ja Suomessa 15. lokakuuta. Elokuva tuotti maailmanlaajuisesti 217 764 291 dollaria. Se sai yhteensä kaksi Oscar-ehdokkuutta: Jamie Foxx oli ehdokkaana parhaasta miessivuosasta sekä Jim Miller ja Paul Rubell parhaasta leikkauksesta. Elokuvalle myönnettiin BAFTA-palkinto parhaasta kuvauksesta, ja elokuva oli myös ehdolla viidessä muussa kategoriassa.

*Collateral* sai Los Angeles Times -lehden arvostelussa 3/4 tähteä. Kriitikko Michael Wilmingtonin mukaan elokuvan näyttelijävalinnat olivat onnistuneet ja myös pienemmissä rooleissa esiintyneet Irma P. Hall, Bruce McGill ja Barry Shabaka Henley tekivät hyvät roolisuoritukset. Wilmington kehuu myös Beattien käsikirjoitusta, mutta hänen mielestään erityisesti Cruisen ja Foxxin esittämien päähahmojen suhde olisi vaatinut enemmän työstämistä. Wilmingtonin mukaan Mann onnistui ohjauksessaan hyvin, mutta viimeistä kolmannesta sävyttävät toimintakohtaukset vievät tilaa draamalta. Wilmingtonin mukaan *Collateral* onnistuu vangitsemaan yöllisen Los Angelesin, hän ja antaa kiitosta elokuvan kuvaukselle.

The New York Times -lehden arvostelussa etenkin Cruisen roolisuoritus palkkamurhaaja Vincentinä saa kiitosta. Arvostelija Manohla Dargisin mukaan Cruise suoriutuu roolistaan pelottavan vakuuttavasti ja loistaa etenkin fyysisellä roolisuorituksellaan. Myös Mannin ohjaustyö saa arvostelussa kiitosta.

Yhdysvaltalainen elokuvakriitikko Roger Ebert antoi elokuvalle 3,5/4 tähteä. Ebert kehuu Mannin ohjaustyötä, joka Ebertin mukaan antaa dialogille tilaa elokuvassa, jonka monet ohjaajat näkisivät ennen kaikkea toimintaelokuvana. Ebertin mukaan erityisen mielenkiintoista on Cruisen esittämän palkkamurhaaja Vincentin kehitys roolihahmona elokuvan aikana. Ebert yllättyi positiivisesti Foxxin roolisuorituksesta taksikuski Maxina. Ebertin mukaan Pinkett-Smith lisää roolisuorituksellaan Maxin ja esittämänsä asianajaja Annien ensitapaamisen uskottavuutta.

MTV3:n arvostelussa elokuva saa 4/5 tähteä. Arvostelija Outi Heiskasen mukaan Foxx yllätti roolisuorituksellaan positiivisesti. Heiskasen mukaan elokuva on pitkälti Foxxin ja Cruisen hahmojen välinen vuoropuhelu. Heiskasen mukaan elokuva on heikoimmillaan toimintajaksoissa. Iltalehden arvostelussa elokuva saa 4 tähteä. Arvostelija Jyrki Laelman mukaan käsikirjoittaja Beattie käyttää samaa kuivaa huumoria samaan aikaan, kun ohjaaja Mann ja kuvaajat loihtivat visuaalisesti kiehtovan filmin. Helsingin Sanomien kriitikon arvion mukaan Mann teki onnistuneen roolivalinnan valitsessaan palkkamurhaaja Vincentin rooliin Tom Cruisen.

Internetsivusto Rotten Tomatoesin mukaan 86 % kriitikoista antoi elokuvalle positiivisen arvosanan 7,4/10 keskiarvolla. Keräys perustui 226 arviointiin. 358 624 käyttäjästä 79 % oli antanut elokuvalle positiivisen arvosanan 3,5/5 keskiarvolla. Metacritic-sivuston 41 kriitikkoa on antanut elokuvalle arvosanan 71/100 ja 174 käyttäjää arvosanan 7,6/10.

Huomautukset
------------

1. ↑  Elokuvan tapahtumat sijoittuvat aikavälille 24.–25. tammikuuta 2004 kello 18.30–05.40. Kellonaikaan viitataan elokuvassa useissa kohtauksissa.

Lähteet
-------

1. ↑  Collateral *the-numbers.com*. Viitattu 15.8.2013. (englanniksi)
2. 1 2  Collateral (2004) *boxofficemojo.com*. Viitattu 5.8.2013. (englanniksi)
3. ↑  Film locations for Collateral (2004) *movie-locations.com*.  Arkistoitu 18.3.2007. Viitattu 14.8.2013. (englanniksi)
4. ↑  Collateral - Väärä aika, väärä paikka (2004) - Trivia *imdb.org*. Viitattu 14.8.2013. (englanniksi)
5. 1 2  Elokuva.
6. ↑  movie Review - Collateral (2004) *therighteousremnant.com*.  Arkistoitu 10.6.2015. Viitattu 30.8.2013. (englanniksi)
7. 1 2  Valdez, Joe: Collateral (2004) *thisdistractedglobe.com*.  12.4.2008. Viitattu 5.8.2013. (englanniksi)
8. 1 2  Barker, Lynn: Tom Cruise and Jamie Foxx: Building "Collateral" *teenhollywood.com*.  6.8.2004.  Arkistoitu 5.3.2010. Viitattu 14.8.2013. (englanniksi)
9. 1 2 3  Feeney, F. X.: The Study of Mann *dga.org*.  2012. Viitattu 10.8.2013. (englanniksi)
10. ↑  Collateral: Press Conference Interviews with Tom Cruise, Jamie Foxx, Jada Pinkett-Smith, and Director Michael Mann *blackfilm.com*. Viitattu 14.8.2013. (englanniksi)
11. ↑  Collateral (2004) Soundtrack *soundtrack.com*. Viitattu 14.8.2013. (englanniksi)
12. ↑  Collateral: Technical Details *cinema.theiapolis.com*.  Arkistoitu 10.6.2015. Viitattu 5.8.2013. (englanniksi)
13. ↑  The 77th Academy Awards (2005) Nominees and Winners *oscars.org*.  Arkistoitu 6.10.2014. Viitattu 5.8.2013. (englanniksi)
14. ↑  Film Nominations 2004 *bafta.org*.  Arkistoitu 5.10.2013. Viitattu 5.8.2013. (englanniksi)
15. ↑  Wilmington, Michael: Movie review: 'Collateral' *latimes.com*.  4.8.2004.  Arkistoitu 15.8.2013. Viitattu 15.8.2013. (englanniksi)
16. ↑  FILM REVIEW; Killer in a Cab, Doing His Job *movies.nytimes.com*.  6.8.2004. Viitattu 15.8.2013. (englanniksi)
17. ↑  Ebert, Roger: Collateral *rogerebert.com*.  6.8.2004. Viitattu 14.8.2013. (englanniksi)
18. ↑  Heiskanen, Outi: Collateral - väärä aika väärä paikka (Collateral) *mtv3.fi*.  15.10.2004. Viitattu 14.8.2013. (suomeksi)
19. ↑  Laelma, Jyrki: Collateral - väärä aika, väärä paikka *iltalehti.fi*. Viitattu 14.8.2013. (suomeksi)
20. ↑  Vain yksi yö *hs.fi*.  15.10.2004.  Arkistoitu 31.5.2013. Viitattu 14.8.2013. (suomeksi)
21. ↑  Collateral (2004) *rottentomatoes.org*. Viitattu 5.8.2013. (englanniksi)
22. ↑  Collateral *metacritic.com*. Viitattu 5.8.2013. (englanniksi)

Aiheesta muualla
----------------

* *Collateral – väärä aika väärä paikka* Internet Movie Databasessa. (englanniksi)